CELEX: 32016D0170
Language: el
Date: 2016-02-05 00:00:00
Title: Εκτελεστική απόφαση (ΕΕ) 2016/170 της Επιτροπής, της 5ης Φεβρουαρίου 2016, για την έγκριση μεθόδων ταξινόμησης σφαγίων χοίρων στη Φινλανδία [κοινοποιηθείσα υπό τον αριθμό C(2016) 658]

9.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 32/163
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/170 ΤΗΣ ΕΠΙΤΡΟΠΉΣ
   της 5ης Φεβρουαρίου 2016
   για την έγκριση μεθόδων ταξινόμησης σφαγίων χοίρων στη Φινλανδία
   
      
         [κοινοποιηθείσα υπό τον αριθμό C(2016) 658]
      
   
   (Τα κείμενα στη φινλανδική και σουηδική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 20 στοιχείο ιστ),
   Εκτιμώντας τα ακόλουθα:
   
               (1)
            
            
               Το παράρτημα IV τμήμα B.IV σημείο 1 του κανονισμού (ΕΕ) αριθ. 1308/2013 προβλέπει ότι, για την ταξινόμηση σφαγίων χοίρων, η περιεκτικότητα σε άπαχο κρέας πρέπει να εκτιμάται με μεθόδους κατάταξης που εγκρίνονται από την Επιτροπή. Επιτρέπεται να εγκρίνονται μόνο στατιστικώς αποδεδειγμένες μέθοδοι εκτίμησης που βασίζονται στη φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων κατάταξης θα πρέπει να εξαρτάται από την τήρηση μέγιστης ανοχής για το στατιστικό σφάλμα εκτίμησης. Η ανοχή αυτή καθορίζεται στο άρθρο 23 παράγραφος 3 του κανονισμού (ΕΚ) αριθ. 1249/2008 της Επιτροπής (2).
            
         
               (2)
            
            
               Με την απόφαση 96/550/ΕΚ της Επιτροπής (3), επιτράπηκε η χρήση τριών μεθόδων κατάταξης σφαγίων χοίρων στη Φινλανδία.
            
         
               (3)
            
            
               Η Φινλανδία ζήτησε από την Επιτροπή να εγκρίνει την αντικατάσταση του μαθηματικού τύπου που χρησιμοποιείται για την εκτίμηση της περιεκτικότητας σε άπαχο κρέας με την ονομασία «Hennessy Grading Probe 4 (HGP 4)» και να εγκρίνει μια νέα μέθοδο «AutoFOM III» που θα αντικαταστήσει τη χρησιμοποιούμενη επί του παρόντος μέθοδο «Autofom», για την ταξινόμηση των σφαγίων χοίρων στο έδαφός της. Η Φινλανδία υπέβαλε λεπτομερή περιγραφή της δοκιμής τεμαχισμού, αναφέροντας τις αρχές στις οποίες βασίζονται οι νέοι μαθηματικοί τύποι, το αποτέλεσμα της δοκιμασίας τεμαχισμού και τις εξισώσεις που χρησιμοποιούνται για τον υπολογισμό της εκατοστιαίας αναλογίας άπαχου κρέατος στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008. Η Φινλανδία ζήτησε από την Επιτροπή να μην συμπεριλάβει τη μέθοδο «Intrascope / Optical Probe» στην παρούσα απόφαση, δεδομένου ότι η μέθοδος αυτή δεν χρησιμοποιείται πλέον.
            
         
               (4)
            
            
               Από την εξέταση της εν λόγω αίτησης προέκυψε ότι πληρούνται οι όροι έγκρισης των νέων αυτών μαθηματικών τύπων και της μεθόδου ταξινόμησης. Συνεπώς, θα πρέπει να επιτραπεί να εφαρμόζονται οι εν λόγω μαθηματικοί τύποι και η μέθοδος ταξινόμησης στη Φινλανδία.
            
         
               (5)
            
            
               Δεν θα πρέπει να επιτρέπεται καμία τροποποίηση των συσκευών ή των μεθόδων ταξινόμησης, εκτός εάν επιτραπεί ρητά με εκτελεστική απόφαση της Επιτροπής.
            
         
               (6)
            
            
               Για λόγους σαφήνειας και ασφάλειας δικαίου, θα πρέπει να εκδοθεί νέα απόφαση. Η απόφαση 96/550/ΕΚ θα πρέπει, επομένως, να καταργηθεί,
            
         
               (7)
            
            
               Λαμβανομένων υπόψη των τεχνικών περιστάσεων που συνδέονται με την καθιέρωση νέων μεθόδων και νέων μαθηματικών τύπων, οι μέθοδοι ταξινόμησης σφαγίων χοίρων που εγκρίνονται με την παρούσα απόφαση θα πρέπει να εφαρμοστούν από την 1η Φεβρουαρίου 2016.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται να χρησιμοποιούνται οι ακόλουθες μέθοδοι για την ταξινόμηση των σφαγίων χοίρων στη Φινλανδία, σύμφωνα με το παράρτημα IV τμήμα B.IV σημείο 1 του κανονισμού (ΕΕ) αριθ. 1308/2013:
   
               α)
            
            
               η συσκευή «Hennessy Grading Probe 4 (HGP 4)» και οι σχετικές μέθοδοι εκτίμησης, που περιγράφονται λεπτομερώς στο μέρος I του παραρτήματος·
            
         
               β)
            
            
               η συσκευή «AutoFOM III» και οι σχετικές μέθοδοι εκτίμησης, που περιγράφονται λεπτομερώς στο μέρος II του παραρτήματος.
            
         Άρθρο 2
   Δεν επιτρέπονται τροποποιήσεις των εγκεκριμένων συσκευών ή μεθόδων εκτίμησης, εκτός εάν οι εν λόγω τροποποιήσεις έχουν εγκριθεί ρητά με απόφαση της Επιτροπής.
   Άρθρο 3
   Η απόφαση 96/550/ΕΚ καταργείται.
   Άρθρο 4
   Η παρούσα απόφαση εφαρμόζεται από την 1η Φεβρουαρίου 2016.
   Άρθρο 5
   Η παρούσα απόφαση απευθύνεται στη Δημοκρατία της Φινλανδίας.
   
      Βρυξέλλες, 5 Φεβρουαρίου 2016.
      
         
            Για την Επιτροπή
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (ΕΕ L 337 της 16.12.2008, σ. 3).
   
      (3)  Απόφαση 96/550/ΕΚ της Επιτροπής, της 5ης Σεπτεμβρίου 1996, για την έγκριση μεθόδων ταξινόμησης των σφαγίων χοίρων στη Φινλανδία (ΕΕ L 236 της 18.9.1996, σ. 47).
   
      ΠΑΡΑΡΤΗΜΑ
      
         ΜΕΘΟΔΟΙ ΤΑΞΙΝΟΜΗΣΗΣ ΣΦΑΓΙΩΝ ΧΟΙΡΟΥ ΣΤΗ ΦΙΝΛΑΝΔΙΑ
      
      ΜΕΡΟΣ I
      
         Hennessy Grading Probe 4 (HGP4)
      
      
               
                  1.
               
               
                  Οι κανόνες που προβλέπονται στο παρόν μέρος εφαρμόζονται όταν η κατάταξη των σφαγίων χοίρων πραγματοποιείται με τη συσκευή «Hennessy Grading Probe 4 (HGP4)».
               
            
               
                  2.
               
               
                  Η συσκευή Hennessy Grading Probe είναι εφοδιασμένη με καθετήρα διαμέτρου 5,95 mm με εφαπτόμενη λεπίδα 6,3 mm η οποία περιέχει φωτοδίοδο (Siemens LED τύπου LYU 260-EO και φωτοανιχνευτή τύπου 58 MR), με απόσταση λειτουργίας μεταξύ 0 και 120 mm.
               
            
               
                  3.
               
               
                  Η εκατοστιαία αναλογία άπαχου κρέατος στο σφάγιο υπολογίζεται σύμφωνα με τον ακόλουθο τύπο:
                  Y = 67,091 – 0,566 × S1 – 0,381 × S2 + 0,078 × M
                  όπου:
                  
                              S1
                           
                           
                              :
                           
                           
                              πάχος του ραχιαίου λίπους (συμπεριλαμβανομένου του δέρματος) σε χιλιοστόμετρα, το οποίο μετράται σε απόσταση 8 cm από τη μεσαία γραμμή του σφαγίου πίσω από το τελευταίο πλευρό (μεταξύ του 14ου πλευρού και του 1ου οσφυικού σπονδύλου)·
                           
                        
                              S2
                           
                           
                              :
                           
                           
                              το πάχος του νωτιαίου λίπους (συμπεριλαμβανομένου του δέρματος), σε χιλιοστόμετρα, το οποίο μετράται σε απόσταση 6 cm από το μέσον του σφαγίου στο ύψος μεταξύ του τρίτου και του τέταρτου πλευρού,
                           
                        
                              M
                           
                           
                              :
                           
                           
                              το πάχος του μυός σε χιλιοστόμετρα, το οποίο μετράται σε απόσταση 6 cm από το μέσον του σφαγίου στο ύψος μεταξύ του τρίτου και του τέταρτου πλευρού.
                           
                        
            
               
                  4.
               
               
                  Ο μαθηματικός τύπος ισχύει για τα σφάγια βάρους μεταξύ 50 και 120 kg.
               
            ΜΕΡΟΣ II
      
         AutoFOM III
      
      
               
                  1.
               
               
                  Οι κανόνες που προβλέπονται στο παρόν μέρος εφαρμόζονται όταν η ταξινόμηση των σφαγίων χοίρων πραγματοποιείται με τη συσκευή που ονομάζεται «AutoFOM III» (πλήρως αυτοματοποιημένη βαθμονόμηση σφαγίων με υπερήχους).
               
            
               
                  2.
               
               
                  Η συσκευή είναι εφοδιασμένη με 16 μορφοτροπείς ενσωματωμένους σε συστοιχία από ανοξείδωτο χάλυβα. Οι μετρήσεις που χρησιμοποιούνται για τα μοντέλα θα αποτελούν συνολική αξιολόγηση του μεγέθους και των ιδιοτήτων που προέρχονται από δύο επιλεγμένες διατομές. Οι δύο επιλεγμένες διατομές θα ευρίσκονται στο ελάχιστο λίπος της ράχης και στο σημείο τομής της ράχης με τον μηρό. Το όργανο διαβιβάζει ηχητικά κύματα μέσω των ιστών. Οι ήχοι που εκπέμπονται από τα οστά, τους μύες και το λίπος μετατρέπονται σε εικόνα του εσωτερικού. Βάσει της εικόνας, σχηματίζεται ψηφιακή εικόνα και εκτελείται ανάλυση δεδομένων.
               
            
               
                  3.
               
               
                  Η εκατοστιαία αναλογία άπαχου κρέατος στο σφάγιο υπολογίζεται σύμφωνα με τον ακόλουθο τύπο:
                  Y = 63,2758 + 0,081174 × R2P1 – 1,11488 × R2P5 – 0,89933 × R2P10 + 0,057066 × R3P3 + 0,097869 × R3P5
                  όπου:
                  
                              R2P1
                           
                           
                              :
                           
                           
                              Το μέσο πάχος του δέρματος.
                           
                        
                              R2P5
                           
                           
                              :
                           
                           
                              Το δέρμα στην επιλεγμένη θέση P2 σε mm.
                           
                        
                              R2P10
                           
                           
                              :
                           
                           
                              Ελάχιστο λίπος στην εγκάρσια διατομή σε mm.
                           
                        
                              R3P3
                           
                           
                              :
                           
                           
                              Η τιμή μέτρησης κρέατος στο επιλεγμένο σημείο MFT σε mm.
                           
                        
                              R3P5
                           
                           
                              :
                           
                           
                              Η μέγιστη τιμή μέτρησης κρέατος σε mm
                           
                        
            
               
                  4.
               
               
                  Ο ανωτέρω τύπος ισχύει για σφάγια βάρους μεταξύ 50 και 120 χιλιογράμμων.